Viseforum - Bok: Vokal folkemusikk fra hele verden
Irene Bergheim (red.): Vokal folkemusikk verden rundt
Boken er heftet og teller 274 sider. Pris 350,-.
Jeg har måttet bryne meg på enkelte vanskelige ord i denne boken. Om det samme gjelder for deg, kan du titte i Musikkordboken. Noen av ordene står heller ikke der, så da må du nok ty til et musikkleksikon.
Vokal folkemusikk verden rundt: Bok/CD
I 2006 arrangerte Institutt for musikk på NTNU et seminar om vokal folkemusikk. Målet var å inspirere til globalt samarbeid og styrke forholdet mellom praktisk utøving og teoretisk forankring innen vokale sangtradisjoner.
Foredragsholdere kom fra Norge, Sverige, Finland, Irland og Tyskland. Disse ble i etterkant oppfordret til å skrive en artikkel om temaet de holdt foredrag om. Nå foreligger resultatet tilgjengelig mellom to permer, redigert av Irene Bergheim. Det er en stor glede for arrangørene å kunne presentere denne boken med bidragene fra de forskjellige foredragsholderne. Seks av artiklene er skrevet på engelsk, de øvrige er skrevet på norsk eller svensk. Sju av innleggene omhandler Norden, andre er mer generelle teoretiske innlegg. Det "globale" innslaget som forsvarer undertittelen "verden rundt", blir artiklene om gælisk arbeidssang i Scottland, sangtradisjoner i Oceania og i Mozambik.
Jon Storm-Mathiesen hadde et innlegg om stev som over tusen år gammel, han tar utgangspunkt i deres metrum - rim og rytme - og sammenligner med gamle runeinnskrifter og Håvamål. Han har også sunget inn strofer fra Håvamål på stevmelodier og finner at disse passer fint til å bli sunget på disse melodiene. Dette peker i retning av at stev som diktning gjerne er en over 1000 år gammel form. I slutten av kapitlet om stevene finner du en nettadresse hvor du kan laste ned musikkeksempler på nettopp dette.
Med boka følger også med en CD med et utdrag av et konsertforedrag kvedaren Unni Løvlid, (eller her) holdt under seminaret. Her førte hun deltakerne inn i folketonenes verden ut fra hennes opplevelse av den. Løvlid la vekt på egen sang, omtale av tradisjonssangens karakteristiske trekk og aktivisering av deltakerne, det hele krydret med artige småhistorier innimellom, det hele fra et utøverperspektiv. Fokuset i hennes foredrag lå på hennes hjemlige trakter i Hornindal i Sogn og Fjordane og tradisjoner knyttet til dette området. Jeg synes denne innebærer er stort pluss for boken. Jeg dras med på en helt annen måte når jeg hører Unni Løvlid foredra, gi eksempler med egen sang og flette inn morsomme historier som understreker poengene hennes. Hun har en smittende latter og jeg ser for meg at det må være morsomt å overvære en konsert med henne da hun sikkert er fantastisk på mellomsnakk i tillegg til å ha en vakker stemme. Unni Løvlid er en anerkjent kvedar og folkemusiker som har våget å eksperimenter med i utviklingen av tradisjonsmusikken. Løvlid er aktiv i Norsk kvedarforum. Hun har også har sunget inn en plate i Emanuel Vigeland mausoleum i Oslo. Der er det fantastisk akustikk som kledde hennes stemme til fulle.
Dette er en bok som utvider forståelsen av vokalmusikken og muntlig overlevert musikk i sin alminnelighet. Veldig interessant og lærerikt i særdeleshet for utøvere, men også for kulturhistorikere og folk som har interesse for de mer folkelige aspektene av vår og andres vokale folkemusikk. For mange av oss som ikke driver professjonelt med musikk, vil artiklene fortone seg som litt tunge kan hende, men det gir mye å ha stoffet fra artiklene surrende i bakhodet når jeg lytter til eller spiller ulike typer folkemusikk og hører diskusjoner om tradisjonsmusikk. Både for proffene og oss generelt interesserte, er denne boken høyst lesverdig, hopp over de tyngste artiklene hvis du for eksempel ikke er spesielt interessert i teorier som vil beskrive melodier i sin alminnelighet.